《铁陵庙》
清代·朱尔迈

弱冠雅负奇，矢志凌云表。匹马佩弓刀，出自三关道。

报恩功未酬，独立伤怀抱。归卧南山南，荒林迹如扫。

更上铁陵关，往事尤悄悄。浮云卷大旗，落日耀空堡。

嗟哉明武军，一往乱飞鸟。战血郁未消，化作山头草。

枝枝带征魂，遗恨何时了？

作者简介：（1632—1693）浙江海宁人，字人远，号日观。朱嘉征子。诸生。有《平山堂集》。